REFERAT FRA MEDLEMSMØTE I SRK 8.11.2017

Presidenten gikk gjennom diverse Rotarysaker, som bl.a. gjaldt spørsmålet om å ta imot en ny utvekslingsstudent. Hun nevnte også de medlemmer som hadde fødselsdag i denne og foregående uke. P.g.a. antatt tidsnød, ble 3-minutt sløyfet på dette møte.

Kveldens hovedpost var Egoforedrag ved vårt nye medlem Erik Strand. Erik er 71 år gammel og har et langt og interessant liv bak seg, så langt. Han er født og oppvokst i Oslo, men ferierte i barndomsårene i Stavern.

 Etter realskole eksamen dro Erik til sjøs. Tidligere var det mulig å søke opptak og komme inn på Sjøkrigsskolen i Bergen med realskole og fartstid til sjøs. Erik hadde fartstid i maskin og ønsket å begynne på Maskinlinjen. Det året han søkte opptak, ble det ikke startet en klasse på maskinlinjen. Han søkte opptak på dekkslinjen, men måtte da først skaffe seg fartstid på dekk. Etter tre år på Sjøkrigsskolen, hvor han bl.a. tok eksamen artium, var det pliktår i Sjøforsvaret som i hovedsak ble avtjent på undervannsbåt. I 1971 giftet Erik seg med en pike fra Bergen, og da han i 1973 var ferdig med plikttjenesten, valgte han å slutte i Sjøforsvaret.

Han begynte så i Sev. Dahl Assuransekontor AS og flyttet til Røyken. Han begynte samtidig å lese til Dispasjøreksamen, som var et toårig løp samtidig med full jobb. I 1975 begynte han i Storebrand Sjøforsikring som sjøassurandør. Sjøforsikring skulle bli hans arbeidsområde resten av hans yrkesaktive liv. I 1978 fik han datteren Anne-Kristin og ble utnevnt til assisterende direktør i Meglerforretningen Duo som Storebrand hadde kjøpt. I 1979 ble Erik tatt opp som medlem i Norsk Anchorite Klubb som ble stiftet under krigen i London av Kong Håkon, og medlemmene var marineoffiserer og folk fra skipsfartsnæringen.I 1983 flyttet Erik tilbake til Ullern i Oslo, hvor han var vokst opp. Hans kone flyttet ikke med. De ble senere separert og skilt. Så fulgte mang år med diverse stillinger i forskjellige sjøassuranseselskap både som ansatt og på eiersiden.

Sommeren 1987 var Erik ute å spiste på Hegdehaugsveien. Han var nå ungkar og ble servert av en ung dame som het Tone. Det endte med at han inviterte henne på båttur og senere til å bo hjemme hos han, mens de reparerte taket i hennes leilighet. Hun flyttet aldri ut. De har nå vært sammen i 30 år og gift i 28 år. Tone er det beste som har skjedd Erik. De har to flotte barn, Erik Aleksander og Tone Helene på henholdsvis 29 og 26 år. I 1993 døde Eriks onkel som hadde vært ungkar og bodd i USA. Han testamenterte alt han eide til Erik og hans søster. Dermed fikk Erik råd til å kjøpe et sted ved sjøen i Vestfold, nærmere bestemt i Kjerringvik.

Erik og hans familie flyttet til Hellas for en periode, hvor han jobbet ut fra kontoret til et datterselskap i Pireus. I 2007 solgte Erik sitt meglerfirma i Bergen, men fortsatte å jobbe i 6 år til han gikk av med pensjon, 67 år gammel. I2011 fikk Erik en «estate» med tilhørende adelstittel i gave av sin datter. Han kan nå tituleres Lord Erik Strand. «Estaten» ligger i en bratt skråning i Scottish Highlands er på 1 square fot! Nå bor Erik og Tone i Kjerringvik, har båt og er medlem av Tordenskjolds Soldater, Sjøfartsmuseets venner og Blåhvalane som supportere til SF, og tilslutt Rotary.

Takk for et meget interessant Egoforedrag, Erik!

Egil Nordblom (referent)